b'\n_START_ARTICLE_\nMeritxell Serret\n_START_PARAGRAPH_\nMeritxell Serret i Aleu (s. 1975 Vallfogona de Balaguer) on katalonialainen poliitikko. H\xc3\xa4n edustaa Katalonian tasavaltalaista vasemmistoa ja toimi Katalonian aluehallinnon maatalousministerin\xc3\xa4 Carles Puigdemontin johtamassa hallituksessa, joka j\xc3\xa4rjesti 1. lokakuuta 2017 kansan\xc3\xa4\xc3\xa4nestyksen Katalonian itsen\xc3\xa4istymisest\xc3\xa4. Serret l\xc3\xa4hti Puigdemontin ja kolmen muun ministerin (Antoni Com\xc3\xadn, Llu\xc3\xads Puig ja Clara Ponsat\xc3\xad) kanssa Belgiaan maanpakoon Espanjan nostettua kansan\xc3\xa4\xc3\xa4nestyksen j\xc3\xa4rjest\xc3\xa4misen takia heit\xc3\xa4 vastaan syytteet "kapinasta", josta voidaan tuomita Espanjan lain mukaan jopa 30 vuodeksi vankilaan. Espanja antoi heist\xc3\xa4 my\xc3\xb6s eurooppalaisen pid\xc3\xa4tysm\xc3\xa4\xc3\xa4r\xc3\xa4yksen, mutta perui sen my\xc3\xb6hemmin 5. joulukuuta 2017._NEWLINE_Uusissa Katalonian parlamenttivaaleissa 21. joulukuuta 2017 yh\xc3\xa4 maanpaossa ollut Serret valittiin uudelleen parlamenttiin. H\xc3\xa4n kuitenkin ilmoitti 28. tammikuuta 2018 samaan aikaan Ponsat\xc3\xadn ja Puigin kanssa luopuvansa parlamenttipaikastaan varmistaakseen p\xc3\xa4\xc3\xa4ministeri\xc3\xa4\xc3\xa4nestyksess\xc3\xa4 itsen\xc3\xa4isyysmielisen enemmist\xc3\xb6n, sill\xc3\xa4 Espanjan korkein oikeus oli torpannut maanpaossa olevilta edustajilta oikeuden valtuuttaa toisen edustajan \xc3\xa4\xc3\xa4nest\xc3\xa4m\xc3\xa4\xc3\xa4n istunnossa puolestaan._NEWLINE_Serretin kohdalla kapinasyytett\xc3\xa4 (kat. rebel\xc2\xb7li\xc3\xb3) lievennettiin maaliskuussa 2018 syytteeksi "kansalaistottelemattomuudesta" (kat. desobedi\xc3\xa8ncia) ja "julkisten varojen v\xc3\xa4\xc3\xa4rink\xc3\xa4yt\xc3\xb6st\xc3\xa4" (kat. malversaci\xc3\xb3). Espanja uusi 23. maaliskuuta 2018 aiemmin j\xc3\xa4\xc3\xa4dytetyn eurooppalaisen pid\xc3\xa4tysm\xc3\xa4\xc3\xa4r\xc3\xa4yksen Puigdemontista ja useasta muusta maanpaossa olevasta katalaanipoliitikosta, mukaan luettuna Serret, joka ilmoittautui itse poliisille Belgiassa 5. huhtikuuta 2018 yhdess\xc3\xa4 muitten Belgiassa yh\xc3\xa4 olleitten eli Com\xc3\xadnin ja Puigin kanssa. Heit\xc3\xa4 ei kuitenkaan pid\xc3\xa4tetty ja he saivat odottaa Espanjan vaatiman luovutuksen oikeusk\xc3\xa4sittely\xc3\xa4 Belgiassa vapaana. Heille ei my\xc3\xb6sk\xc3\xa4\xc3\xa4n m\xc3\xa4\xc3\xa4r\xc3\xa4tty takuita, eik\xc3\xa4 passeja takavarikoitu, vaikka heilt\xc3\xa4 kiellettiinkin Belgiasta poistuminen. 16. toukokuuta 2018 Belgian oikeus ilmoitti, ett\xc3\xa4 Serreti\xc3\xa4, Com\xc3\xadnia ja Puigia ei luovuteta Espanjaan.'